Contra 'e sos preideros

Cristos umanamente poverittu 
no at mai caltzadu una tomaja, 
at postu su pe' nudu in ogni situ 
in sos desertos aridos che braja; 
sos preideros in sos meses de frittu 
de iscarpas nde jughen duas paja, 
de pedde sutta e de pedde susu 
pro part’issoro e pro part’ ‘e Gesusu. 

Su riccu che lu lean canta-canta 
cun d-ogni riverentzia e discassos, 
pro su poberu acceleran sos passos 
b’at finas differentzia in s’andanta; 
nade si custa est caridade santa 
o s’est un’arte pro si fagher rassos; 
chena decoro e chena caridade 
cun sa mustrenga issoro facultade. 

Ultres de lu cantare a boghe manna 
ch’ 'intran su riccu in sa janna centrale, 
in gloria de Deus e osanna 
li faghen su solenne funerale; 
pro su poberu serran cussa janna 
e l’ ‘intran dae sa janna laterale; 
como osservade ite ratza ‘e cuscientzia 
si b’at finas in sa janna differentzia. 

Familias in luttu nd’amus bidu 
fin’andende a cunciliascione, 
pro no aer sos obbrigos cumpridu 
cun sos ministros de sa religione; 
chi cantan a su mortu una cantone 
pro campare unu sòtziu famidu; 
est cantone istrabbetza e millenaria 
ma d’esser fatta tando si dan aria.